




Til Bærum kommune

Søknad om tillatelse i et trinn – fasadeendring og tilbygg 
Slalåmveien 40, Lommedalen, Bærum kommune

På vegner av Lommedalen skisenter søkes det om fasadeendring samt på- og tilbygg av eksisterende klubb og- driftsbygning.

Omsøkt eiendom
Slalåmveien 40, 1350 Lommedalen, Bærum kommune, Gnr.98/ bnr.70. Eiendomsareal: 92 067m2.


Gjeldende plangrunnlag for eiendommen
· Reguleringsplan for Krydsby og Haug, PlanID. 0075, stadfestet den 29.09.1966. Formål: Anlegg for idrett og sport.
· Kommuneplanens arealdel 2017-2035, datert 18.03.2019. 
· En del av eiendommen som er uregulert omfattes av marka grense. Denne del av eiendommen ligger i tilknytting til øvre del av slalåmbakken og blir ikke berørt av tiltaket som ligger nedenfor bakken.


Det søkes tillatelse til følgende tiltak på eiendommen 
· Tillatelse til å rehabilitere og utvide eksisterende driftsbygning. Bygningen benyttes i dag som klubbhus med tilhørende kjøkken og kiosk i 1 etasje, kontorlokaler for klubbens administrasjon i 2 etasje samt garasje, verksted og lager tilknyttet driften av skianlegget. I tillegg til generell oppgradering og arealeffektivisering ønskes det økt kapasitet i spisesal og kafe, større kontorlokaler til administrasjonen, utvidelse av garasje til lagring av maskiner samt oppgradering av teknisk anlegg som utøkes i kapasitet.

Bakgrunn for søknad om utvidelse 
Lokalene er slitte og umoderne og dårlig tilpasset dagens funksjonsbehov. Det er en generell plassmangel og dårlig logistikk i bygningen. Kjøkken er trangt og ikke tilrettelagt i henhold til dagens krav og standarder både i forhold til arbeidsforhold og hygiene. Spiseplassen er for liten i forhold til antall brukere, både på kveldstid når den benyttes av alpinklubben og på ettermiddager når nærliggende skoler har aktivitetsskole her. Gangarealene er trange og blir ofte en propp da de forbinder både kjøkken, spiseplass og til toaletter med utgangen. Administrasjonens kontorlokaler som ligger i bygningens loftsetasje, er dårlig egnet til formålet. Det er dårlig ventilasjon i bygget og dette merkes særlig i administrasjonens lokaler. Det er videre dårlig eller helt manglende lagringskapasitet som fører til rot og dermed også vanskelige renholds forhold. Kjelleretasjen som rommer alt av tekniske installasjoner, maskiner og utstyr som er knyttet til driften av alpinanlegget, er også umoderne og rommer ikke alle maskiner som dermed må stå utenfor med økt slitasje og vedlikeholdsbehov som konsekvens. 
Lommedalen skisenter er et svært populært møtested og oppholdssted for barn og unge i Lommedalen under hele året. Bakken benyttes også sommerstid som rekreasjonsområde.

Utsnitt av reguleringsplan som viser del av eiendommen som blir berørt av tiltaket. Omsøkt driftsbygning vises som den større takflaten på utsnitt.

Utsnitt av kart fra kommuneplanens arealdel






Nabovarsel
Tiltaket er nabovarslet i form av 2 åpne informasjonsmøter avholdt på klubbhuset hvor berørte naboer ble invitert, henholdsvis den 16 juni og 26 august. Tiltaket er dermed godt belyst i nabolaget og det forventes at innspill og tematikk fra naboer er fremlagt og tiltaket er videre tilpasset så langt det har latt seg gjøre. Det er i tillegg sendt ordinært nabovarsel i forbindelse med innsendelse av søknad til kommunen. Nye merknader som innkommer etter denne forsendelse er vedlagt sammen med tilsvar fra ansvarlig søker. 

Dokumentasjon fra invitasjonsmøter samt ordinært nabovarsel ligger vedlagt denne søknad.


Oppmøte fra naboer den 16 juni:
-Håvard Ihle-Hansen og Janicke Krydsby, Børjerlia 11 
-Anita Lid, Slalåmveien 42D 
-Arne Wroll Evensen, Granholtet 9 
-Janne Horn Erath, Granholtet 13 
-Mette og Morten Krydsby, Granholtet 7 
-Truls Markusen, Børjerlia 3 
-Stein Bjørseth, Børjerlia 9 
Oppmøte fra naboer den 26 august:
-Håvard Ihle-Hansen og Janicke Krydsby, Børjerlia 11 
-Arne Wroll Evensen, Granholtet 9 
-Janne Horn Erath, Granholtet 13 
-Mette og Morten Krydsby, Granholtet 7 

Merknad fra oppmøtte naboer
Det ble utrykt bekymring for at økt kapasitet i klubbhuset vil medføre økt støybelastning for de nærmeste naboene i forbindelse med at klubbhuset leies ut til sosiale arrangementer. Det er uttrykt ønske om tiltak for å begrense støy i selve bygningen samt å begrense antall helger/ kvelder som bygningen leies ut. Det stilles spørsmål om utbygging kan legges mot vei isteden for inn mot bakken slik som nå foreslått.

Tilsvar fra ansvarlig 
Det er gjort fler vurderinger av hvordan utvidelsen av klubbhuset kan utføres og samtidig ivareta hensyn til omkringliggende nabobebyggelse. Bruken av bygningen vil ikke endres som følge av tiltaket, men utvidelsen øker kapasiteten og åpner dermed for en øking i antall mennesker som kan benytte arealene i forbindelse med festlige arrangement. Lokalene leies normalt ut til konfirmasjoner og bursdager. Som følge av tiltaket vil bygningen bli oppgradert til dagens tekniske standard og vil dermed bli betydelig tettere og dette vil dermed begrense lydsmitte i forhold til dagens situasjon. Utover dette er det gjort noen endringer i fasaden på spisesalen, som kommer nærmest påklagende naboer. Det er her foreslått fastmonterte vinduer i fasade mot sørøst, dører er flyttet til sørvest-fasade og luftevinduer er flyttet til fasade mot nordøst. Det ble vurdert å etablere en balkong langs spisesalens sørøstre vegg, men grunnet bygningens plassering i landskapet er det stor sannsynlighet for at dette vil øke spredning av lyd i området og særlig belaste boliger sørøst for klubbhuset. Det er derfor foreslått at utearealer i tilknytning spisesalen kun plasseres mot sørvest. Her vil uteområdet skjermes av bakken og sommerstid vil det i tillegg kunne settes opp midlertidig støygjerde mot boligene i sør. Det er i hovedsak sommerstid som utearealer vil benyttes i forbindelse med arrangement.



Foreslått utvidelse er en videreføring av eksisterende funksjoner og planløsning i bygget. Det er naturlig nok vurdert endringer da bygningen vil gjennomgå en så omfattende renovering/ tilbygg. Planløsningen har vart lik fra bygningens oppførelse med sosiale soner inn mot bakken. Denne løsning vurderes fortsatt som optimal med tanke på bruken av klubbhuset, både internt i bygget, men særlig i forhold til bakken da det er en tett trafikk inn og ut av huset fra bakken. Det vil da være visuell kontakt mellom aktivitet i bakken og oppholdsarealer inne i bygget. Det gir også en naturlig og sikker logistikk med tanke på å komme seg til og fra klubbhus fra nedre del av bakken og parkering. Fra parkeringen kommer man direkte ut i anlegget via barneheisen i bunn av bakken (her ligger også servicebygget med billettsalg), hvis man skal fra parkering til klubbhus følger man eksisterende gangvei langs bakken opp til klubbhuset, sør for dette. All trafikk med barn og andre brukergrupper holdes på denne måte vekk fra Slalåmveien og driftstrafikk til og fra selve klubbhuset. Drift av klubb og bakke har adkomst på andre siden av bygget, mot Slalåmveien. Brukere av anlegget og klubben og aktivitet knyttet til driften har med denne løsning minst mulige møtepunkter i den daglige bruken. Det vises til vedlagte utomhusplan og situasjonsplan. 


Vurdering av tiltaket og gjeldende bestemmelser i reguleringsplan og kommuneplan
Gjeldende plangrunnlag for eiendommen er forholdsvis åpent og lite presist i forhold til hva som kan tillates av bebyggelse på eiendommen. Eiendommen er satt av til formål «anlegg for idrett og sport». Det heter i gjeldende reguleringsplan at «På de regulerte friarealer kan etter bygningsrådets nærmere bestemmelse tillates oppført slik bebyggelse som naturlig hører hjemme på friarealer». 

Forslaget må derfor vurderes særskilt av kommunen og ses opp mot brukergruppens og administrasjonens behov for utvidelse, samsvar med allerede etablert idrett- og sportslokaler på eiendommen samt forhold til friarealer.

Tiltaket er en videreutvikling av et eksisterende anlegg som er godt etablert i Lommedalen med omegn og tilfører dermed ingen nye funksjoner eller ny bruk til området. Det er blitt vurdert å rive eksisterende klubbhus for å etablere et nytt, men dagens bygning har en historisk forankring som ønskes opprettholdt. Dette sammen med økonomisk og bærekraftig perspektiv tilsier at det er mer hensiktsmessig å ivareta dagens bygningsmasse og bygge videre ut fra denne enn å rive.

Utvidelsen forholder seg til dagens plassering, men er samtidig i tråd med gjeldende regelverk i forhold til avstand til vei samt høydebestemmelser. Bygningen ligger med god avstand til omkringliggende boliger og andre bygg og vil dermed ikke oppleves som dominerende. Det er heller ikke sannsynlig at utvidelsen av bygningen vil få konsekvenser for nabobebyggelsen ved at den skyggelegger eller tar utsikt. Bygningen er plassert langs Slalåmveien med gode og oversiktlige inn- og utkjøringsforhold. Det er ikke foreslått noen endringer i plassering av innkjørsel, men utformingen vil tilpasses gjeldende veinorm

Arealet inn mot klubbhuset som ligger mot svingen av Slalåmveien brukes i dag som parkering og dette skaper trafikkfarlige situasjoner. I forbindelse med omsøkte tiltak vil det settes opp gjerde med port her. Brukere av bakken skal som i dag parkere på parkeringsplassen nordøst for bygget. Avkjørselen i svingen er tenkt benyttet ved varelevering og HC-transport. 















Beskrivelse av tilbygget og endringer i forhold til dagens situasjon

Kjeller:
[image: ]

· Kjeller opprettholdes som arealer tilknyttet drift av bakken. Garasjen utvides mot sørøst under det som blir utvides spisesal i 1 etasje. Den utvidede delen av garasjedelen av kjeller skal benyttes lik dagens kjeller, men vil da romme flere kjøretøy som dermed kan stå innendørs, i motsetning til dagens situasjon hvor de blir parkert på utsiden av dagens bygning. Det gir bedre romslighet å kunne skille mellom ulike soner som f.eks. garasjedel som benyttes til lagring av kjøretøy og del som benyttes som verksted med oppbevaring av verktøy til vedlikehold av utstyr. I den nordvestre delen av etasjen ligger i dag tekniske rom tilknyttet snø produksjon. Grunnet at pumperommet ikke kunne utvides pga. kommunens vannledning, har vi måtte ta i bruk innerste delen av dagens garasje til pumperom for å romme en utvidelse/ oppgradering av tekniske aggregat/ pumpe. Teknisk rom som huser trafo, får bedre tilgjengelighet fra utsiden og forenkler dermed vedlikehold og service utført av Hafslund. Areal som tidligere ble benyttet til intern trapp benyttes isteden til bod og tekniske føringer. Resterende areal av eksisterende garasje ca. 74,1 kvm kan ikke lengre benyttes til garasje grunnet for liten plass og denne delen er gjort om til lager som vist på tegningen over. 

















1 etasje:

1 etasje opprettholdes som publikumsetasje. Spisesalen utvides mot sørøst (samsvarer med utvidet del av garasjen) og gir rom til en sekundær inngang direkte fra utearealer og bakken. Denne inngang vil kunne dele opp brukergrupper slik at ikke alle må gjennom samme inngangsparti slik dagens situasjon er. Denne løsning vil øke brukervennligheten til de publikumsrettede arealene generelt, men er særlig sett på som verdifull i en situasjon som dagens hvor en pandemi som stiller større krav til avstand og adskilthet. Løsningen med to innganger fra bakken og uteoppholdsarealer tilsier at brukere til toaletter og spisesal skilles samtidig som begge innganger gir tilgang til spisesalen ved behov. Det etableres en separat personalinngang, i motsetning til tidligere løsning hvor alle benytter samme inngang. Videre adkomst til kjøkkensonen går gjennom toalettområdet. Eksisterende 
personaltoalett med dusjkabinett kan beholdes, samtidig som det er plass for etablering av vaskemaskin samt lager. Gangen forbinder også kjøkkenet med en liten serveringsluke/ kiosk som vender ut mot uteoppholdsarealene mot bakken og kan benyttes ved utendørs arrangement.
Fra inngangsparti fører en trapp opp til 2 etasje og administrasjonens lokaler. Det vil etableres en løfteåplattform i sjakt ved trappen opp til 2.etasje slik at arealene i 2.etasje også blir tilgjengelig. Kjøkken er foreløpig ikke løst i detalj ved skitten/ ren sone men arealene er tilstrekkelige for å imøtekomme gjeldende krav. Det er også etablert separate rom for lager og kjøl. Salgsdisken er forlenget for bedre funksjonalitet.













2 etasje:
[image: ]


· 2 etasje er avsatt til skisenterets administrasjon. Ved å bygge på med takløft/arker kan gulvflaten benyttes i sin helhet. Dette i tillegg til at gulvet trekkes helt ut over eksisterende 1 etasje (spisesal) gir en arealeffektiv etasje med både separate cellekontor samt et åpent kontorlandskap. Dagens speaker rom opprettholdes, men skilles fra øvrige rom og kan nås direkte fra trappen uten å måtte gå innom andre rom slik dagens situasjon er. Arealene sentralt i 2 etasjen settes av til åpne møterom og pausesoner. Det etableres også et adskilt lagerrom.


Utomhusplan 

Utearealer:
Tiltaket medfører ingen større terrengendringer. Det er tidligere søkt og utført terrengendringer i bakken mv. Det vises til sak 15/ 108308 hvor ferdigattest ble gitt 16.12.2020. 

Mot vest er det etablert et platå ovenfor hovedinngang til klubbhus. Dette opprettholdes og har en viktig funksjon som stopp- plass, hvor man setter fra seg ski for å deretter gå ned til klubbhus. Overgangen mellom platået og klubbhuset nedenfor vil bearbeides noe med tanke på bedre tilgjengeligheten og bevegeligheten. Overgangen ned fra platå vil terrasseres, dvs trappes ned, og kotehøyder vil derfor ikke endres. Området utenfor hovedinngang vil bearbeides til en romslig uteplass, dagens uteplass blir noe utvidet og terrassert. Her tenkes samlinger holdt og også prisutdelinger osv. Service/ salgsluke vender også ut mot dette areal og vil ved større arrangement eller ved behov for å lette på belastningen på salgsdisken inne i varmestua. 

Driftsveien som er omtalt i sak 15/ 108308 vil fortsatt benyttes som adkomstvei fra parkering og opp til klubbhus eller bakken.

I terreng mot Slalåmveien etableres en trapp. Den følger terrenget og har en romslig bredde da den skal benyttes av administrasjon mfl i forbindelse med varelevering og annet. Trappen skal ikke benyttes av brukere av bakken eller klubbhus. Det vil bli tilrettelagt adkomst med HC-parkering innenfor bom som etableres langs Slalåmveien utenfor 1.etasje, og ramper til personal-og hovedinngang.


TEK 17:
Tiltaket ses som en totalombygging og dagens bygning vil oppgraderes i henhold til dagens tekniske standard. 

Beskrivelse fra utførende om planlagte tiltak på eksisterende bolig samt tilbygg:
· Huset skal renoveres og nye materialer tilføres, det brukes preaksepterte løsninger i hht TEK 17. Av økonomiske årsaker vil den eksisterende delen av huset i 1.etasje og underetasje bli beholdt i størst mulig grad, slik at bygget i sin helhet ikke vil tilfredsstille dagens krav i TEK17. Det søkes derfor om fravik fra Tek for denne delen. Kostnadene ved å oppgradere eksisterende bygning til TEk17 er uforholdsmessig store i forhold til bruken. Arealene i 1.etasje brukes til midlertidig opphold, ofte med god påkledning. Det vil innenfor de økonomiske rammene søkes å oppgradere tekniske anlegg for å redusere energibruk for bygget, som har vannbåren varme.

Universell tilgjengelighet
Bygningen vil oppgraderes i henhold til dagens standard når det gjelder universell tilpasning. Det etableres HC toalett mv. Det vil etableres løfteplattform med sjakt til 2.etasje slik at alle funksjoner i bygget er tilgjengelige. Det vises til vedlagte plantegninger.

Kjøkken
Kjøkken vil oppgraderes i henhold til dagens standard med ren og skitten sone. Arbeidstilsynet vil involveres ifb med godkjenning av ny planløsning. Uttalelse/ godkjenning fra Arbeidstilsynet vil ettersendes.


Arbeidsplasser
Dagens arbeidsplasser vil opprettholdes og forholdene generelt forbedres, det vurderes dermed ikke som nødvendig med ny tillatelse fra arbeidstilsynet, men dette vil avklares nærmere og ved behov ettersendes.

Rømningsveier, brannsikkerhet: 
Bygget er i to etasjer og separat underetasje. Det er direkte utgang til terreng fra underetasje og 1.etasje. Det vil være arbeidsplasser i 2.etasje, noe som krever 2 rømningsveier. Den ene rømningsveien er innvendig trapp, i tillegg kan det rømmes via vindu som er under 5m over bakken utenfor 1.etasje. Det vil vurderes å montere en utfellbar brannstige, men det er ikke krav om dette så lenge brukerne av 2.etasje er kjente med forholdene og rømningsveiene. 

Utvidelse av eksisterende Pumpehus
Anlegget som benyttes i dag ifb med snø produksjon er umoderne, lite miljøtilpasset og støyende. Det søkes oppgradert med et energieffektiv og miljøvennlig helautomatisk snøproduksjonsanlegg. Utskifting til et moderne anlegg vil gi en effektivisering på 25% sammenlignet med dagens delvis manuelle snøanlegg. Det vil gi et redusert energiforbruk på ca. 25% samt en forbedring i anleggenes driftsøkonomi som ved færre arbeidstimer og lavere vannforbruk. Den helautomatiserte pumpen som erstatter dagens, vil også ha større kapasitet ved lavere temperaturer. Det er viktig å kunne starte sesongen tidlig og å kunne utvikle bakken i det tempoet som kreves med dagens værsituasjon. Det nye anlegget vil dermed modernisere til en mer fleksibel og klimamessig tilpasset drift. Det nye anlegget vil også være mer stillegående og dette vil komme både brukere av klubbhuset og omkringliggende naboer til gode, i tillegg til de ansatte i bygningen.

Ansvar
Tilbygget er planlagt av arkitekt med lang erfaring, på oppdrag fra Lommedalens Idrettslag. Firmaet Siv.ing. Martin Stensaker AS søker om ansvar for arkitekturprosjektering med utgangspunkt i foreliggende tegningsmateriell. Tiltaket settes i tiltaksklasse 1 da det er relativt enkelt og oversiktlig. Bygningsfysikk settes i tiltaksklasse 1, som omfatter publikums- og arbeidsbygg inntil 2 etasjer. Kjelleren er helt separat, og det er ikke kjøle behov i bygningen.
Sanitærinstallasjoner tiltaksklasse 2, publikums og arbeidsbygg.
Løfteinnretning tiltaksklasse 1.


Oppsummering
Rammene for eiendommen rommer en viss grad av videreutvikling. Tiltaket har til hensikt å videreutvikle bruken av eiendommen og samtidig hensynta nabolagets historie som videreføres slik at tilhørighet til området opprettholdes.
Foreslått endring og tilbygg til dagens bygning søker å ivareta ønske om en fortsatt bruk av eiendommen med alle dens kvaliteter og historie. Dette er tenkt løst ved å bygge om og på eksisterende bygning på en måte som gir gode romopplevelser og god brukskvalitet både inne og ute. Utsyn, utsikt lys og kontakten med omkringliggende natur og slalåmbakke er styrende for romfordeling i bygningens ulike soner/ deler samtidig som det samlede bygningsvolumet utvendig er gjenkjennelig og nedtonet i omfang, fargeskala og detaljering. Endringen av bygningen er tegnet mest mulig i tråd med gjeldende bestemmelser og intensjoner for området. 

Det vurderes som at tiltaket er i tråd med intensjoner i både gjeldende reguleringsplan og kommuneplan. Tiltaket viderefører eksisterende bruk som godt etablert i området og et populært tilbud for beboere i Lommedalen, men også tilreisende. Tiltaket viderefører den eksisterende bygningen og opprettholder dermed noe gjenkjennelig. En videreutvikling av eksisterende bygningsmasse er også en mer klimavennlig måte å utvikle eiendommen og samtidig oppgradere til moderne standard. Tiltaket vil i sin helhet bedre funksjonaliteten for alle brukere og øke sikkerhet og bedre hygieniske forhold. Etter seneste tidens pandemi er det også tatt noen grep ift planløsning med tanke på å kunne holde avstand og enklere og tydeligere skille mellom soner. Ved å beholde og samtidig tilføre og gjøre mindre endringer tas bygningen in i en moderne sammenheng uten at dens historie med sin forankring i området går tapt.

Det er vår forhåpning at intensjonene bak forslaget er tydelige og i samsvar med en tenkt videre utvikling av området. Hensikten er en omforent løsning som ivaretar hensyn til området og samtidig blir en funksjonell bygning med langt tidsperspektiv for de mange ulike brukerne. 



Med vennlig hilsen,


Liv Takle Stensaker
Siv.ing Martin Stensaker AS

